L'Ajuntament de Bétera neta i condiciona el canal de desviament al Barranc del Carraixet a fi de previndre i reduir el risc d'inundacions
10 de desembre de 2024

• Els treballs s'estan realitzant després de la pertinent sol·licitud a la Confederació Hidrogràfica del Xúquer, entitat competent d'aquestes infraestructures hidràuliques.

• El Consistori té com a prioritat que es mantinguen dels llits i barrancs ja que és indispensable per al benestar i la seguretat dels veïns i veïnes de Bétera.

L'Alcaldessa de Bétera, Elia Verdevío, la regidora de Medi Ambient, Gloria Campomanes i el regidor d'Agricultura, David Esteban, han acudit hui al canal de desviament al Barranc del Carraixet per a comprovar en primera persona com avancen els treballs de neteja i condicionament d'aquesta zona.

Aquest canal artificial forma part del desviament de les aigües pluvials al barranc del Carraixet, que es va executar en els anys 80, com a protecció d'inundacions al nucli urbà de Bétera, és a dir, una infraestructura primordial per a protegir a Bétera de possibles riscos hídrics, d'ací l'interés del Consistori per la seua neteja. “Continuarem reivindicant i exigint als organismes supranacionals la correcta adequació de les infraestructures hidràuliques de Bétera”, ha subratllat la primera edil.

“La clau davant qualsevol emergència és la prevenció i volem estar preparats perquè el nostre objectiu principal és el benestar i la seguretat dels nostres veïns i veïnes”, ha continuat, Elia Verdevío.

Neteja per a reduir l'impacte de les pluges i el risc d'inundacions

L'Ajuntament ha invertit amb recursos propis de les arques municipals un total de 18.143,95€ per a adequar, netejar i condicionar més de 6.100m2 que permetran reduir l'impacte de les pluges i el risc d'inundacions per als beterans i beteranes.

Les tasques que s'estan realitzant se centren en el desbrossament, la poda, la retirada d'arbres morts i l'eliminació de l'excés de vegetació oclusiva. Així com la regularització, sense excavació, de la rasant i caixers per a eliminar els residus vegetals i la retirada d'altres residus.

Uns treballs que “s'estan realitzant de forma ordenada, contínua i progressiva, sense danyar el llit i els marges”, segons ha informat la regidora de Medi Ambient.

Acompanyats per tècnics municipals i membres de l'empresa que està fent aquestes tasques, l'Alcaldessa i els regidors, han visitat la zona, que, en paraules del regidor d'Agricultura “és fonamental mantindre per a la preservació del nostre territori, impedir riscos i evitar danys que afecten no sols la població sinó també al nostre medi natural i al sector agrari, tan vulnerable als desastres naturals”.

Uns treballs que, tal com ha confirmat la regidora de Medi Ambient “són assumits per l'Ajuntament després de sol·licitar-lo a la Confederació Hidrogràfica del Xúquer que és qui té la competència d'aquestes infraestructures hidràuliques”.

Després de la supervisió de les tasques, Gloria Campomanes, ha confirmat que “després de la bona marxa que porten els treballs, aquests finalitzaran en breu”.

Una bona notícia que permetrà al Consistori continuar treballant en eixa línia de prevenció contra futures emergències a Bétera.